Premierul Viorica Dăncilă, aşteptată și la Arad de protestatari, se declară "siderată”, dar ține să spună că nici ei, nici celorlați social-democrați nu le este teamă. "Nu ne sperie nici țipetele, nici jignirile", susține Dăncilă, întâmpinată cu proteste și la Arad și la Cluj.





”Vreau să fac o precizare: să știți că nici mie, nici colegilor mei nu ne este teamă. Nu avem niciun fel de problemă de a veni la Arad, la Timișoara sau în alte județe. Nu ne sperie nici țipetele, nici jignirile", a susținut Dăncilă, potrivit Mediafax.

Ea susține că "progresul într-un județ nu se face nici cu jigniri, nici cu țipete", ci cu proiecte.

Viorica Dăncilă mai spunea că ea vedea la Arad "un pol al civilizației", cu oameni foarte primitori și foarte civilizați, iar "ceea ce se întâmplă acum, când câțiva cetățenii vin și jignesc, nu cred că caracterizează această zonă”.

Premierul mai spune că este mult mai important ca accentul să nu fie pus pe dezbinare și pe jigniri, ci să existe o luptă de proiecte.





"Dar cei care nu au proiecte încearcă să ascundă acest lucru și vin cu jigniri, cu dezbinare. Am auzit strigând tot felul de lucruri, sunt siderată de ceea ce pot să spună, sunt foarte uimită de modul în care unii înțeleg să acționeze”, a afirmat Dăncilă.



